**Приложение № 1.4.2. – Упражнение отговор**

**ТЕМА 4**

**БЕЗОПАСНОСТ НА ДВИЖЕНИЕТО В НАСЕЛЕНИТЕ МЕСТА – ОРГАНИЗАЦИЯ НА ДВИЖЕНИЕТО И КОНТРОЛ, СЪОБРАЗНО ОБЩИНСКИТЕ ПРАВОМОЩИЯ**

**УПРАЖНЕНИЕ**

**по** въпрос № 4 – Безопасност на движението в населените места, с оглед навлизането на нови транспортни средства

/Отговор/

1. Съдържание на упражнението:

Община Мартиново има намерение да разреши на търговско дружество отдаването под наем на индивидуални електрически транспортни средства. В тази връзка на Вас е възложено да предложите мерките, които е необходимо да бъдат предприети за осигуряване безопасността на движението в общината, с оглед експлоатацията на индивидуалните.

1. Решение:

При даване на отговор на задачите в упражнението първо следва да бъде изяснено понятието „Индивидуално електрическо превозно средство“. Това е (електрически тротинетки и електрически велосипеди) пътно превозно средство, оборудвано с електрически двигател/и и максимална конструктивна скорост, надвишаваща 6 km/h, без или със място за сядане с височина на точка R (референтна точка на седене), ненадвишаваща 540 mm, когато превозното средство е с не повече от две колела или с височина на точка R, ненадвишаваща 400 mm, когато превозното средство е с три или повече колела, със собствена маса до 50 kg. Не са индивидуални електрически превозни средства инвалидните колички, обслужващи лица с увреждания. При разглеждане на въпроса следва да се отчитат изискванията на Закона за движение по пътищата, в който са регламентирани изискванията към този вид транспорт. По отношение на общините следва да се има предвид чл. 80а ЗДП, съгласно който с наредба на общинския съвет се определят: по-ниски максимално допустими скорости от определените в закона; редът за определяне на задължителните зони за паркиране на индивидуални електрически превозни средства, включително и максимално допустимия брой, както и условията и реда за тяхното предоставяне и ползване.

Посочените отговори на упражнението не са изчерпателни и общовалидни, но те очертават нормалната последователност и изискванията на нормативната уредба. Отговорите могат да бъдат представени и по-подробно от обучаемите, което следва да бъде отчетено от преподавателя. Отговорите могат да бъдат представени и подредени в следният начин:

1. Определяне на скоростта за движене – следва да се прецени, дали с оглед на транспортната инфраструктура да се определи по-ниска скорост за движение в цялото населено място или в отделни негови участъци.
2. Определяне местата за паркиране – необходимо е да се планират стоянките, местата за паркиране, обозначаване и други аспекти, осигуряващи експлоатацията на ИЕПС. Така например в София, обособените места за безплатно паркиране на тези превозни средства в „Синя“ зона са 58. Всяка стоянка е разположена върху едно сегашно паркомясто за кола, като е обозначена със знак и боядисана, за да е разпознаваема. Тя може да побира 10-12 тротинетки или 6 велосипеда. Мярката бе продиктувана от опита на други европейски градове, в които се доказа, че произволното паркиране на електрически тротинетки под наем създава трудности на пешеходците и на останалите участници в движението.
3. Определяне на реда и условията за предоставяне и ползване – Например в София, проучването на опита на други градове е довело до поставянето на условия към партньорите, предоставящи услугата „наем на електрически скутер“, като всичко това е описано в специално подготвения за целта от Столична община Меморандум за сътрудничество24 и подписан от фирмите (Партньори), доставчици на услугата „наем на електрически скутер“ - https://www.sofia-da.eu/images/documents/BG\_Sofia\_MoU.pdf